Једно време, Ервинг је живео у Западној Немачкој, где је радио у челичани и научио немачки. За немачки часопис "Neue Illustrierte" је 1962. године написао 37 чланака о савезничком бомбардовању Немачке. Ови чланци су потом били основа за његову прву књигу, "Разарање Дрездена" ("The Destruction of Dresden") (1963), у којој је анализирао савезничко бомбардовање Дрездена фебруара 1945. године. До почетка 60-их година 20. века, дебата о моралној оправданости тепих-бомбардовања немачких градова и цивила је већ била почела, нарочито у Уједињеном Краљевству. Из тог разлога је постојало велико интересовање за Ервингову књигу, и она је постала бестселер.